
Suomalaisten tuki 
heimoveteraaneille 

Suomensukuisista inkeriläisistä j t . Karjalaisista sekä virolaisista muo- 
dostetut yksiköt taistelivat miestemme rinnalla jatkosodan loppuvaihees- 
sa. Neuvostoliiton vaatimuksesta heidät sodan päätyttyä vangittiin ja luo- 
vutettiin Neuvostoliittoon siellä tuomittaviksi. Teloitettuja ja leireillä me- 
nehtyneitä ei enää voida auttaa. Jotenkuten hengissä selviytyneitä Venä- 
jällä, Virossa ja Suomessa asuvia ovat heidän omat veteraaniyhdistyk- 
sensä pyrkineet auttamaan parhaansa mukaan. 

Lehtemme aijemmissa numeroissa on kerrottu heimoveteraanien hy- 
väksi järjestetystä keräyksestä. Keräys on nyt päättynyt ja tulos on tiedos- 
sa. Sotaveteraaniliiton nimeämä keräystyöryhmä on jättänyt loppuraport- 
tinsa. Minulla on ilo kertoa, että noin 9% keräyskulujen vähennyksen 
jälkeenkin rahaa kertyi vajaa miljoona markkaa. Keräyksen järjestäjät 
ovat tyytyväisiä tulokseen. Summa tullaan jakamaan kahdelle veteraani- 
järjestölle usean toimintavuoden aikana käytettäväksi. Keräysvarat hal- 
lintaansa saava Helsingin Seudun Sotaveteraanipiiri suorittaa tarkemman 
jaon tarpeen ja harkintansa mukaan, ja samalla se myös valvoo myön- 
nettyjen varojen käyttöä. 

Yhdistyksemme kiittää kaikkia niitä suomalaisia, jotka ovat antaneet 
tukensa suorittamallemme avustustyölle. Tulemme harkitsemaan tarkkaan 
mihin meille myönnettävät avustukset tullaan käyttämään, jotta apu var- 
masti tavoittaa ne, jotka sitä eniten tarvitsevat. 

Kiitollisuudella 
Kauko HÖRKKÖ 
Keräysryhmän jäsen 

Inkeriläiset ja karjalaiset heimoveteraanit ry:n vpj 



Joulu on joka vuosi 
- tulevatko paketit ajallaan? 

Oman veteraaniyhdistyksemme toimesta ja suomalaisten liikelaitos- 
ten lahjoitusten turvin on teille jaettu vuosittain ennen joulua paketteja 
joulutervehdyksenä. Mikäli pakettien perille tulossa on ollut häiriöitä tai 
ette ole niitä ensinkään saaneet, pyydämme ilmoittamaan asiasta yhdis- 
tyksen toimistoon (Hämeentie 103 A, 00550 Helsinki, puh. 09-7733 140). 
Pyrimme korjaamaan tapahtuneet laiminlyönnit. 

Tämän vuoden pakettien jakelu yritetään suorittaa suunnitelmallisem- 
min. Valmistelut pakettien kokoamiseksi on jo aloitettu. Yhdistyksemme 
johtokunnan jäsen Matti Lappalainen on hankkimassa tavaraa, josta syk- 
syllä sitten kootaan teille paketillinen jouluiloa. Valitettavasti emme voi 
jokaiselta kysellä toivomuksia sisällöstä, mutta uskomme sen olevan kui- 
tenkin odotettu ja vastaavan tarpeitanne. Suomalaiset ystävämme ovat 
tietoisia elämänvaiheistanne ja monista vaikeista jouluista. Tällä pienellä 
lahjalla haluamme ilahduttaa teitä tulevinakin jouluina — Vapahtajan syn- 
tymäpäivänä. 

Paketit kootaan tänäkin vuonna jo lokakuussa, jotta kuljetukselle saa- 
daan varttua riittävästi aikaa. Halutessanne voitte kertoa meille myös 
paketin saapumisesta, mutta erityisesti haluamme tiedon, jos ette ole 
joulupakettia saaneet. 

Tervehtien 
Kauko HÖRKKÖ 

Inkeriläiset ja karjalaiset heimoveteraanit ry:n vpj 

Inkeriläisiä on niin moneksi 



Mannerheim-ristin ritareita on 
1 91 . Tämä tunnetaan hyvin. Tästä 
luvusta kaksi on inkerinsuomalais- 
ta. Sen tietävät aniharvat taikka ne, 
jotka ovat syventyneet tutkimaan ja 
lukemaan sotahistoriaa ja sotiem- 
me sankareiden vaiheita. 

Sotamarsalkka Mannerheim to- 
tesi jo Talvisodan aikana, että ole- 
massa olevat kunniamerkkisäännöt 
olivat puutteelliset. Ja niinpä väli- 
rauhan aikana, 1 6.1 2.1 940, annet- 
tiin asetus, jolla uudet kunniamer- 
kit otettiin käyttöön. Asetuksessa 
mm. sanotaan: "Erinomaisen ur- 
heuden, taistellen saavutettujen 
erittäin tärkeiden tulosten tai eri- 
koisen ansiokkaasti johdettujen so- 
tatoimien palkitsemiseksi voidaan 
Suomen puolustusvoimien sotilas 
hänen sotilasarvostaan riippumat- 
ta nimittää 1 tai 2. luokan Man- 
nerheim-ristin ritariksi/' 

Pohjois-lnkerissä 1912 syntynyt 
ja Suomeen muuttanut Antti Vorho 
(myöhemmin Vallebro) toimi mo- 
lemmissa sodissa pääasiassa vihol- 
lisen selustassa kaukopartiomiehe- 
nä. Talvisodan aikana retkiä kertyi 
19, jatkosodassa ritariesitykseen, 
23.9.1942, niitä oli jo seitsemän, 
ja ne kestivät yhteensä 66 vuoro- 
kautta. Hän toimi kaukopartion ryh- 
mänjohtajana. 

Sotamarsalkka myönsi ritariris- 
tin numero 99 ylikersantti Antti Vor- 
holle 6.1 1 1942. Hänet ylennettiin 
1 1 .8.1944 vääpeliksi. 

Toinen inkeriläinen, joka on saa- 
nut Mannerheim-ristin, on myös 
pohjoisinkeriläinen, vuonna 1916 
syntynyt Mikko Pöllä. Hänkin oli 
toiminut partiomiehenä Talvisodas- 
ta lähtien. Hän oli tehnyt noin 30 



partiomatkaa viettäen niillä 
5.12.1942 mennessä yhteensä 144 
vuorokautta vihollisen selustassa. 
Ritariesityksessä sanotaan: "Viime 
kevättalvella ylikersantti Pöllä vii- 
den toverinsa avustamana fetrovs- 
kij jämin huoltokeskuksen hävityk- 
sen yhteydessä pysäytti 50 autoa 
käsittävän viholliskolonnan ja siten 
esti apuvoiman tulon hävityskoh- 
teeseen. Siellä poltettiin 15 raken- 
nusta ja aiheutettiin n. 30 viholli- 
sen tappiot. 

Kesällä 42 Pöllä oli mukana 46 
vrk kestäneellä hävitysretkellä So- 
rokan - Obozerskajan radalla. Hän 
tunkeutui erään toverinsa kanssa 
ratapihalle, jossa työskenteli n. 100 
vihollista, otti vangiksi virkatehtä- 
viään suorittavan vaihdemiehen, 
panosti ja räjäytti radan aivan vi- 
hollisjoukon nenän edessä ja vetäy- 
tyi vangin kanssa turvallisesti pai- 
kalta. Samalla matkalla hän suisti 
junan samalla radalla/' 

Esityksessä sanotaan lopussa: 
"Venäjänkieltä täysin hallitsevana 
Pöllä on kuulustellut matkoilla pai- 
kallisia asukkaita saaden niiltä tär- 
keää tietoa. Lisäksi erinomaisena 
radistina hän on hoitanut loistavasti 
eri partioiden radioyhteyksiä." 

Ylipäällikkö myönsi ylikersantti 
Mikko Pöllälle Mannerheim-ristin 
1.8.1943. Risti oli järjestyksessä 
1 20:s. Mikko Pöllä ylennettiin luut- 
nantiksi 8.1 1.1956. 

Aivan hiljattain saimme tietää 
vielä yhdestä huomiota herättäväs- 
tä inkeriläisestä. Risto Husa kertoo 
elämäkertatutkimuksessaan Aliker- 
santti Antti Rokka (MC-Pilot Oy kus- 
tannus, 2000) inkeriläisestä mie- 
hestä, joka oli syntynyt 5.12.1910 



Länsi-Inkerissä, Skuoritsan seura- 
kunnan Uusipurskovan kylässä. 
Hän valmistui opettajaksi, palveli 
O.V.Kuusisen armeijassa ja puna- 
armeijalaisena oli niiden joukoissa, 
jotka miehittivät Viron kesäkuussa 
1 940. Jatkosodassa hän joutui van- 
giksi Summassa. Vankileirillä hän 
toimi tulkkina. Ensimmäisten jou- 
kossa Antti Rokka liittyi heimopa- 
taljoonaan, kunnostautui Äyräpään 
taisteluissa heinäkuussa 1944. Hä- 
net palkittiin ansiomitalilla ja ali- 
kersantin arvolla. Kuusi vuotta hän 
piileskeli Suomessa ja 1951 pake- 
ni Ruotsiin. 

Väinö Linnan Tuntematon soti- 
las on kaunokirjallinen teos. Ro- 
maanin henkilöt eivät ole konkreet- 
tisia, elämästä siepattuja henkilöi- 
tä. Teoksen hahmot rakentuvat 
monista elementeistä, moni ihmi- 
nen voi löytää tällaisesta hahmosta 
itselleen kuuluvia piirteitä. Se on 
kollektiivinen henkilökuva. 

Jotain erikoista löysi Väinö Lin- 
na Antti Rokasta, jota hän tapasi 
useita kertoja romaaninsa kypsyys- 
vaiheessa, kun hän siirsi kirjaansa 
ei ainoastaan miehen tekemiä uro- 
töitä, mutta myös miehen nimen. 
Ja tällä tavoin mies tuli ikuistettu 
kuolemattomassa, suomalaisten 
rakastamassa kirjassa. 

Näitä riviä kirjoittaessani ovat 
Saksassa menossa MM-jääkiekkoki- 
sat. Voittajajoukkuelle myönnetään 
mitalit. Mitalin saavat kaikki jouk- 
kueeseen kuuluvat, KAIKKI, eivät- 
kä ainoastaan maalin tekijät. 

Jokainen heimoveteraani on 
myös mitalinsa ansainnut. 

Pekka MUTANEN 

Heimoveteraanit vuosikokouksessa 



Heimoveteraanien oma 
yhdistys - Inkeriläiset ja kar- 
jalaiset heimoveteraanit ry - 
piti vuosikokouksensa 18. 
maaliskuuta 2001 omassa 
toimipaikassaan. Yhdistyk- 
semme on jälleen voinut 
käyttää oikeuttaan itse päät- 
tää omista asioistaan. Sään- 
töjen mukaan johtokunta val- 
mistelee vuosikokousasiat ja 
esittelee ne yleiselle kokouk- 
selle. Asioiden virallista kä- 
sittelyä varten kokoukselle va- 
littiin puheenjohtaja johta- 
maan kokousta ja sihteeri kir- 
jaamaan tehdyt päätökset. 

Puheenjohtajana toimi so- 
taveteraani Toivo Haarala 
Laitilasta ja sihteerinä meille 
kaikille tuttu Raimo Rosen- 
dahl. Ensimmäiseksi käsitte- 
lyvuorossa olivat päättyneen 
vuoden toimintaan liittyvät asiat eli 
toimintakertomus ja tilit. Molempi- 
en kohdalla johtokunnan esitykset 
hyväksyttiin ja johtokunnalle myön- 
nettiin vastuuvapaus vuoden 2000 
tilinpidosta. 

Vuoden 2001 toiminnasta oli 
johtokunta laatinut suunnitelman 
sekä rakentanut talousarvioehdo- 
tuksen, joka sisälsi suunnitelman 
varojen käytöstä ja siitä mistä käy- 
tettävät varat saataisiin. Yhdistyk- 




Vuosikokouksen yleisöä. Valok. Vihtori Hyyrönen 



sen säännölliset tulot, kuten esim. 
jäsenmaksut, eivät riitä toiminnan 
rahoittamiseen. Tämän vuoksi jou- 
dumme turvautumaan lahjoituksiin 
ja muihin avustuksiin. Meille jo ai- 
jemmin luovutettuja avustusvaroja 
joudumme palauttamaan lahjoitta- 
jalle takaisin avustuskuljetusten 
uudelleen järjestelyjen takia. On- 
neksemme Sotaveteraaniliiton vuo- 
denvaihteessa järjestämä keräys oli 
onnistunut ja sen tuoton saamme 




Vuosikokouksen sihteeri Raimo Rosendahl ja puheenjohtaja Toivo Haarala. 
Valok. Vihtori Hyyrönen 



käyttöömme ilman ehtoja jaksotet- 
tuna muutamalle vuodelle, joten 
näiden varojen käytöstä yhdistyk- 
semme päättää kuten itsenäiselle 
yhdistykselle kuuluukin. Mainitun 
keräyksen tuloksista kiitoksineen on 
kirjoitus toisaalla tässä lehdessä. 

Kivekäs-lehteä julkaistaan edel- 
leen kaksi kertaa vuodessa, ja leh- 
den teosta vastaa entiseen tapaan 
Pekka Mutanen. Tietoa yhdistyksen 
toiminnasta välitetään lehden lisäk- 
si myös jäsenkirjeillä. 

Vuosikokouksen henkilö- 
valinnat tapahtuivat sujuvas- 
ti ja sopuisasti. Yhdistyksen 
puheenjohtajana jatkaa tuttu 
heimoveteraani Aleksanteri 
Dubbelman. Johtokuntaan 
valittiin uudelleen erovuoros- 
sa olleet Matti Lappalainen, 
Martti Haltia ja Roland Ran- 
defelt. Edesmenneen Aili Ju- 
karaisen tilalle varajäseneksi 
valittiin Maija Aittokallio, 
joka on jo aijemminkin ollut 
avustustyössä mukana. 

Tämän vuoden toiminta- 
suunnitelmista mainittakoon, 
että tuttu kesäjuhla järjeste- 
tään Säkylässä 6.-8. heinä- 
kuuta. Samaan aikaan on 
Raumalla Inkerinliiton juhla. 

Yhdistyksen toimisto pal- 
velee jäseniään - siis teitä 

kaikkia - Inkerikeskuksessa, Hel- 
singissä Vihtori Hyyrösen johdol- 
la. Tarkoitus on vakiinnuttaa toimin- 
ta, jotta teillä olisi aina paikka, jos- 
ta voitte kysyä apua ja neuvoja. 

Vuosikokouksen jälkeen pidettiin 
lyhyt johtokunnan järjestäytymisko- 
kous. Vuonna 2001 toimii yhdistyk- 
sen varapuheenjohtajana Kauko 
Hörkkö, taloudenhoitajana Roland 
Randefelt, sihteerinä Martti Haltia 
sekä jäsensihteerinä jatkaa Raimo 
Rosendahl. 

Vuosikokouksen yhteydessä tar- 
jottiin kokousväelle ruokaa ja kah- 
via. 

Kauko HÖRKKÖ 
Inkeriläiset ja karjalaiset 
heimoveteraanit ry:n vpj 




Uuden hallituksen jäseniä ja varajäseniä. Kuvasta puuttuvat Pekka Mutanen ja 
Albert Kirjanen. Valok. Vihtori Hyyrönen 



Inkerin vapaussoturien sankarihaudan paljastus- 
ja kunnianosoitustilaisuus Kirjasalossa 21.5.1944 



Inkerin Liiton toivomus inkeri- 
läisten vapaussoturien sankarihau- 
dan etsimiseksi ja sen kunnostami- 
seksi oli esitetty inkeriläiselle vapaa- 
ehtoispataljoonalle, jonka toimes- 
ta suoritettiin haudan paikan mää- 
rittely lähikylien inkeriläisten opas- 
tuksella, ja vapaaehtoispataljoonan 
aseveljet kävivät kunnostamassa 
k. o. hautakummun. 

Pari vuosikymmentä sitten kas- 
voi p.o. hautapaikalla kaunista 
mäntymetsää ja kumparetta reunus- 
tivat lehtipuut, mutta nyt saattoi 
samaa paikkaa tuskin tuntea enti- 
seksi. Hoitamatta ollut hautakum- 
pu oli vuosien kuluessa peittynyt 
nurmeen. Mutta pahemmin oli bol- 
shevistinen "hävitys"päässyt hauta- 
paikkaa turmelemaan. Aivan silloi- 
sen haudan vieressä on nyt ryssien 
bunkkerin paksut muurit kummal- 
lisine tummine aukkoineen kerto- 
massa bolshevistisesta maailman- 
katsomuksesta. Bunkkerikaivanto- 
jen ja sepelien hakkauspaikan kes- 
keltä ei voitu määritellä hautojen 
täsmällisiä paikkoja, mutta paikka- 



kuntalaisten, silloisten haudalla 
käyneiden muistissa olleiden tieto- 
jen ja paikanmäärittelyn mukaan 
saatiin hautakumpu oikealle paikal- 
le kunnostetuksi. 

Kauniiksi oli saatu kumpu, jota 
ympäröi kukkivien valkovuokkojen 
kaunis turvereunus, jonka keskeltä 
kohosi hiekkainen, tasainen harjuh- 
kumpu. Sitä ympäröi metrin levyi- 
nen käytävä — valkoisilla paaluilla 
ja langalla aidattu - ja kummun 
reunus oli myös valkovuokkotur- 
pein koristettu. Kahden metrin kor- 
kuisessa valkoisessa ristissä, ellip- 
sisessä metallilaatassa on kirjoitus: 
"Inkerin puolesta 1920" Hautaa 
koristivat ja muistotilaisuutta juhlis- 
tivat Suomen sotalippu ja kolme 
Inkerin lippua. 

Ilma oli syksyisen kolea ja tai- 
vasta peittivät harmaat pilvet, kun 
kutsuvieraat, aseveljet ja -sisaret 
kello 8.45 kokoontuivat haudalle. 
Tilaisuuteen oli saapunut kutsuvie- 
raina lähikylien inkeriläisiä vaina- 
jien omaisia ja tuttavia: m. m. 
maanviljeilijä Timo Paavilainen, rva 



Pekkanen tyttärineen ja poikineen, 
neidit Hipeli, stm. Karhu ym., sekä 
paikallisen sotilasosaston päällikkö 
luutn. E. Kunniajoukkueen muo- 
dostivat haudan molemmin puolin 
vapaaehtoispataljoonan inkeriläiset 
ja luutn. H:n osaston suomalaiset 
aseveljet. 

Kello 9,00 saapui ev. luutn. B. 
adjutantteineen hautakummun val- 
koisen ristin ääreen ja avasi tilai- 
suuden voimakashengisellä puheel- 
laan, joka oli jo edellä tässä leh- 
dessä. Puheen jälkeen laulettiin 
Inkerin hymni. Seppelten lasku aloi- 
tettiin veisaamalla taisteluvirrestä 
589 ensimmäinen säkeistö, minkä 
jälkeen rva Pekkanen, ntit Hipeli ja 
Pekkanen muutamin muistosanoin 
laskivat ristin viereen elävin kukin 
koristetun omaisten seppeleen, jos- 
sa sanat: "Raudun inkeriläisten puo- 
lesta" Inkerin Liiton seppeleen las- 
kivat luutn. K. ja L. sekä sotapast. 
Y., joka puhui ja luki Inkerin Liiton 
tilaisuuteen lähettämän sähkösano- 
man, jossa oli: "Kirjasalon sankari- 
vainajille. Suuret tekonne ovat piir- 

retyt Inkerin historiaan. Ne olkoot 
johtotähtinä Inkerin nykyiselle nuo- 
risolle. Muistoanne kunnioittaen. 
Inkerin Liitto, Savolainen-Tirra- 
nen." Vapaaehtoispataljoonan sep- 
peleen laskivat alik. M. ja hänen 
mukanaan korpr. ja stm., joista alik. 
M. luki muistosanat: "Inkerin va- 
paaehtoispataljoonan inkeriläinen 
ja suomalainen päällystö, alipääl- 
lystö ja miehistö kunnioittaa Inke- 
rin vapaussoturien sankarimuistoa." 

"Tämä sankarihauta haastaa voi, 
kuink' heimomme henkensä antoi, 
sen suurten poikien hurmehen joi, 
isänmaalleen he uhrinsa kalleim- 
man kantoi." - Ja v. 462; 3-4. 

Suomalaisten lottien seppeleen 
laskivat pataljoonan lotat I. ja R., 
joka lausui muistosanat vainajille. 
Suomalaisten aseveljien seppeleet 
laskivat aseveljet, joista lutn. H. 
lausui muistosanat vainajille je lu- 
pasi ottaa heidän paikallaan olevan 
sotilasosaston haltuun ja valvon- 
taan. 

Ulkonaisesti koruttoman arvokas 
tilaisuus, joka päättyi virteen 170: 
4., jäi sisäisesti vaikuttavana histo- 
riallisena tapahtumana läsnäolijain 
mieliin. 

Haudalta siirrettiin läheisen Lot- 
tolan neliaukkoisen avotakan ym- 
pärille, jossa kävi keskustelu ja 
muistelo menneisyydestä ja nykyi- 
syydestä. Korvikkeen jälkeen opas- 
tivat maanvilj. Simo Paavilainen ja 
rva Pekkanen hautavieraat läheisel- 
le Pusanmäelle, jossa vajaa 24 
vuotta sitten oli pidetty paraati mur- 
heentuntu isine juhlallisuuksineen. 
Silloin oli mainitun paikan kentäl- 
lä laskettu alas Inkerin lippu ja vii- 
meiset Pohjolan vapauden puolus- 
tajina olleet erikoispataljoonan osat 
olivat vetäytyneet rajan tälle puo- 
len. 



Nyt sitä peitti nurmettunut sam- 
mal ja ympäröi talojen sammaltu- 
neet rauniot sekä vihollisen jälkeen- 
sä jättämät kaivannot. 

AH. 

KOMENTAJAN sankarivainajien 
päivänä inkeriläisten vapaussoturi- 
en sankarihaudalla pitämä puhe 
lyhennettynä: 

"Tarton rauhansopimuksen mu- 
kaan luovutettiin viimeinen inkeri- 
läisten hallussa ollut kolkka silloi- 
sen rajan takaista Inkeriä, n. s. Kir- 
jasalon alue, venäläisille 5.12.20. 
Ennen tätä luovutusta suoritettiin 
Kirjasalon Tikanmäellä Pohjois-in- 
keriläisten vapaajoukon jäähyväis- 
paraati, jota komensi tämän jou- 
kon viimeinen komentaja, nyk. 
kenr.maj. Jussi Sihvo. Ollen estet- 
tynä nyt saapumaan lähettää hän 
kauttani tähän tilaisuuteen parhaan 
tervehdyksensä. Jäähyväisparaatin 
vastaanotti nyk. kenraali E. A. Hein- 
richs, silloinen rajakomendantti ja 
suuri inkeriläisystävä. 



Kenraali Heinrichs piti tilaisuu- 
dessa seuraavan puheen: "Terveh- 
din teitä pojat! Kiitos suorituksistan- 
ne Suomen hyväksi, jonka vapaa- 
ehtoisena viimeisenä etuvartiosto- 
na te olette täällä seisoneet onnet- 
toman kotimaanne talvisissa metsis- 
sä ja soissa. - Se yksinäinen vartio- 
ketju, joka Kirjasalon hallaisissa 
soissa on tähän päivään saakka val- 
vonut uskollisena ja vankkana ki- 
vääri kädessä ja katse koillista koh- 
ti, on ollut ei vain näitten köyhien 
kyläkuntien turvana, vaan koko 
vapaan Pohjolan äärimmäisenä var- 
tiostona itää vastaan. - - Minä ter- 
vehdin Inkerin lippua: Pohjolan 
maiden yhteinen lippumalli, risti- 



lippu, liehuu tänä sunnuntaiaamu- 
na juhlakenttänne lipputangossa. Se 
laskee kohta. - - Sitä ennen muista- 
kaamme vielä vapauden puolesta 
kaatuneita Inkerin poikia. Jääkööt 
he tänne vartioiksi, kun eloon jää- 
neet kohtalon käskystä poistuvat." 



Tämän valkoristisen kunnaan 
alla ovat nuo Inkerin pojat olleet 
vartiossaan. He eivät ole kuolleet, 
vaan heidän henkensä on annettua 
vartiotehtävää suorittanut. Ja he 
ovat tehneet sen hyvin. Vihollisen 
saastaiset laumat ovat tosin kulke- 
neet näiden kumpujen yli, mutta ne 
on karkoitettu takaisin, ja nämä 
kunnaat ovat jälleen vapaat. San- 
karivainajien henki ja velvoitus ovat 
antaneet siihen voimaa. 

Kaikkialla Suomessa hiljenny- 
tään tänään valkoisten ristien edes- 
sä ja tehdään kunniaa kaikkensa 
antaneitten sankarien teoille. Sen 
tähden mekin olemme kunnosta- 
neet tänään inkeriläisten vapaus- 
sankarien pyhätön, nostaneet sille 
valkoisen ristin ja tulleet tekemään 
kunniaa maansa puolesta kaikken- 
sa antaneille. Mutta emme ole tul- 
leet painamaan päätämme alas 
emmekä suremaan, vaan nosta- 
maan päämme ylös ja saamaan 
voimaa tämän pyhätön hengestä, 
lujasti uskoaksemme yhteisen 
asiamme voittoon ja valoisaan tu- 
levaisuuteen. Sillä vain sellaisella 
kansalla, jolla on riittävästi sanka- 
rikumpuja ja valkoisia ristejä, on 
voittoja tulevaisuudessa. 

Kunnia Teille Pohjois-lnkerin 
vapaussankarit!" 

Kivekäs N:o 7 (27.5.1944) 

Jatkosodan muistomitali ja rintamapalvelun 

tammenlehvämerkki 



JATKOSODAN 
MUISTOMITALI 

(Mm 41 - 45) 

Vuoden 1918 vapaussodan jäl- 
keen valtio myönsi hakemuksesta 
Vapaussodan muistomitalin (Mm.) 
kaikille, jotka olivat osallistuneet 
vuoden 1918 sotaan hallituksen 
joukoissa joko rintamajoukoissa tai 
tukitehtävissä. Vastaavasti talviso- 
dan 1939-40 jälkeen perustettiin 
Talvisodan muistomitaali (Mm 39- 
40). 

Jatkosodan muistomitaali (Mm 
41-45) antoi odottaa itseään aina 
vuoteen 1957 saakka. Viivästyksen 
syynä oli niin Neuvostoliiton pelko 
kuin kotikommunistiemmekin aktii- 
vinen vastustus. 

Perustamisvuo- 
tensa 1957 aihees- 
ta mitaliin liittyväs- 
sä kunniakirjassa on 
silloisen presidentin 
Urho Kekkosen 
nimi. Jatkosodan 
muistomitaliin liit- 
tyy myös nauhaan 
kiinnitettävä solki, 
jos sen saaja on ol- 
lut mukana Lapin 
saksalaissodassa 
1944-45. Hopeanvärisessä soljes- 
sa on teksti Lapin sota. Sekä soikea 
että kunniakirjaa on jaettu myös 
ruotsinkielisenä. 

Jatkosodan muistomitalia on 
myönnetty hakemuksesta ensisijai- 
sesti varsinaisiin sotatoimiin osal- 
listuneille. Siihen ovat oikeutettuja 
myös muihin sota- 
ponnistuksiin osal- 
listuneet henkilöt. 
Heitä ovat esimer- 
kiksi Puolustusvoi- 
mille hankintoja 
tehneissä yrityksissä 
työskennelleet, vä- 
estönsuojelussa ja 
Itä-Karjalan Sotilas- 
hallinnossa palvel- 
leet, linnoitustöihin 
osallistuneet sekä 




erilaisissa kotijoukkojen tehtävissä 
palvelleet. Esimerkiksi presidentti 
Mauno Koivistolla (s. 1 923) on Tal- 
visodan muistomitali, koska hän oli 
silloin ammuslataamossa töissä. 
Nuorimmat Jatkosodan muistomita- 
lin saaneet ovat kirjoittajan tutta- 
vapiirissä 1935 syntyneitä. 

Jatkosodan muistomitalin viral- 
linen jakoaika kesti vuoteen 1994. 
Merkittävällä osalla heimoveteraa- 
neista sitä ei kuitenkaan ole. Vii- 
meksimainittuja pyydän ottamaan 
yhteyttä joko kirjoittajaan (Tammis- 
paltantie 50 as. 4, 20300 TURKU, 
p. 02/238 57 29) tai Vihtori Hyyrö- 
seen (Inkeri-keskus, Hämeentie103 
A, 00550 HELSINKI, p. 09/77 33 
140, 09/888 27 09, 050/3019140), 
jotta tilanteen korjaamisesksi voi- 
daan tehdä parannus. 

Kadonneiden tai turmeltuneiden 
mitalien tai niiden kunniakirjojen 
uusimiseksi voi kääntyä Sotainva- 
lidien Veljesliiton kunniamerkkipal- 
velun puoleen (kasarmikatu 34 A, 
001 30 HELSINKI, p. 09/4785 0209 
tai 09/4785 0207). Kaksoiskappale 
maksaa 85,00 mk sekä lähetysku- 
lut. Nauhan uusiminen maksaa 
kymmenen markkaa. Mitalin uusi- 
jan on myös esitettävä todiste, että 
hän on oikeutettu Jatkosodan muis- 
tomitaliin. Todisteeksi käyvät kopio 
sotilaspassista, kantokortista, lei- 
malla varustetusta rintamasotilas- 
tunnuksesta, R-tunnuksella varuste- 
tusta Kela-kortista tai muusta vas- 
taavasta dokumentista. 

Mitalien keskinäisessä arvojär- 
jestyksessä sotiemme muistomitalit 
(kukin aikajärjestyksessä) sijoittuvat 
SuomenValkoisen Ruusun mitalin 
soljen kera (SVR M sk) sekä Suo- 
men sekä Suomen Valkoisen Ruu- 
sun I luokan mitalin kultaristin (SVR 
M I kr) väliin. 

RINTAMAPALVELUN 
TAMMENLEHVÄ 

1 980-luvun alussa esitettiin kaik- 
kien rintamamiesten palkitsemisesta 
omalla erityisellä kunniamerkillä. 
Varsinaisen uuden mitalin perusta- 



minen osoittautui kuitenkin hanka- 
laksi niin kunniamerkkejä koskevan 
lainsäädännön että kustannusten 
vuoksi. 

Pulman ratkaisi Vapaudenristin 
Ritarikunnan sihteeri, kenraaliluut- 
nantti WILHELM STEVVEN. Sotave- 
teraanin yhteisenä tunnusmerkkinä 
voisi olla tammenlehvätunnus, jota 
voisi käyttää myös takinliepeessä. 
Tammenlehvätunnus oli tuttu jo jat- 
kosodasta, jolloin vapaudenristin 
eri luokkiin liitettiin tammenlehvil- 
lä varustetut versiot. 

Ensimmäisen rintamapalvelun 
tammenlehvän sai Jatkosodan ve- 
teraani, tasavallan presidentti Mau- 
no Koivisto 21.02.1986. Vuoden 
1996 loppuun mennessä on jaettu 
210 000 tammenlehvää. 

Rintamapalvelun tammenlehvää 
voi kantaa takinliepeessä (naisilla 
muutenkin) niin arki- kuin juhla- 
asussakin. Hyvän tavan mukaisesti 
mitalien kanssa kannetaan rinnas- 
sa takinliepemerkkinä rintamapal- 
velun tammenlehvää. Eri yhdistys- 
ten muistomerkeissä on siis kannet- 
tava yhdessä mitalien kanssa. 

Kadonneen tammenlehvän voi 
lunastaa Sotainvalidien Veljesliiton 
kautta uuden. Jos tammenlehvä on 
hakijalta jäänyt hankkimatta, pyy- 
dämme asianomaista ottamaan yh- 
teyttä Vihtori Hyyröseen tai Raimo 
Rosendahliin. 

Raimo ROSENDAHL 




7 



Kivekäs 1/2000 julkaisimme keskiaukeamalla 
tunnistettavaksi viisi kuvaa. Tietoja on tullut. 




Istumassa: Pekka Vartiainen HeimoP3:n taistelulähetti. Otti 
toimitukseen itse. Seisomassa 2. vasemmalta: Elias Huuhta, 
HeimoP3. S. 1918 Karjalassa Pistojärvellä. Kaatui 13.6.1944. 
Tunnisti Jussi Muistama. 




1 vasemmalta: Aleksanteri Sipari. Kuoli 1967 Tunnisti Maria 
Sipari. Aleksanteri Siparista seuraava, olkapäitten välissä: Simo 
Mestiläinen, kuoli Venäjällä Novotsherkaskissa 1998. Tunnisti 
Maria Sipari. 




Äärimmäinen oikealla: Aarne Laakso. HeimoP3 / 2:n komp.pääl. 
Tunnisti. Pekka Vaarala. 



Uusi kuvia on tullut tunniste 




Missä ollaan, ketä on kuvassa? Ainakin yksi 
5. vasemmalta on juho Tinttunen. 




2. oikealta: Paavo Kojonen. Tunnisti Paavo Pesonen. 

istettavaksi. Lähettäjä Toivo Jämsä, Turku. 




Pyydämme lukijoita kertomaan tunnistettavat henkilöt ja tiedot heistä. 

Heimoveteraanin tie: Aleksanteri Dubbelman 



Istumme kahvilla 
Inkerikeskuksessa 
Inkeriläiset ja karjalaiset 
heimoveteraanit ry: n 
puheenjohtajan kanssa. 
Puheenjohtajamme 
Aleksanteri Dubbelman on 
elänyt varsin kovan ja 
vaiherikkaan elämän. 

Osan aikaa keskustelusta myös 
nauhuri oli päällä, mutta osasta on 
vain muistiinpanoja ruutupaperille, 
joten on heti pyydettävä anteeksi 
mahdollisia virheitä. Aleksanteri 
kertoo, että hänestä on jo tehty 
haastatteluita ja tarjoaa luettavaksi 
valmista paperia, aikaisempaa 
muistelmapaperia, jossa tosin on 
joitakin haastattelijan virheitä ja 
epätarkkuuksia. On monta muuta- 
kin heimoveteraania, joiden tarina 
sietäisi tulla julkaistuksi. "Miksi juu- 
ri minua haastatellaan?" kysyy Alek- 
santeri. "En ole ainoa, joka voisi 
kertoa. On monia muita, joita voi- 
si haastatella, ja jotka voisivat ker- 
toa vaiheistaan. Voi olla, että jot- 
kut eivät uskalla tai halua tulla 
haastatelluiksi." 

Päätämme kuitenkin tehdä Ki- 
vekkääseen oman jutun, jossa voi- 
si olla myös jotain uutta. 

Lapsuus ja nuoruus 
InkerinmaaHa 

Aleksanteri Dubbelman syntyi 
vuonna 1924 Inkerinmaalla, Spank- 
kovan seurakunnan Seppälän kylä- 
neuvostoon kuuluvassa Vanhan 
Stuarastan kylässä. Aleksanteri 
Dubbelmanin lapsuudessa kirkko 
toimi Spankkovalla, ja hänet kas- 
tettiin Spankkovan kirkossa, joka 
silloin oli vielä toiminnassa. Elet- 
tiin Stalinin valtakautta, ja 1930- 
luvun vaihteessa alkoi suuri maa- 
talouden pakkokollektivointi, joka 
kosketti myös Inkerinmaata. Kylä- 
neuvosto oli Seppälän kylässä, jon- 
ne oli yksi kilometri Vanhasta Stu- 
arastasta, kirkonkylään Spankkoval- 
le oli kotoa kahdeksan kilometriä. 
Hatsinan piiri (rajooni) on se koko- 
naisuus, johon tämän Inkerin osan 



vanhat kunnat yhdistettiin. Vanhat 
suomalaiset seurakunnat eivät täy- 
sin vastaa maallisen venäläisen 
hallinnon vanhoja kuntia. 

Aleksanteri Dubbelman käyttää 
Inkerin suomenkielessä tuttua sanaa 
"tehtiin kulakiksi" joka oli moni- 
en osana kollektivoinnin aikana. 
Tämä meininki karkoituksineen 
sekä itse käsitteet ovat outoja suo- 
malaisille, ja oikeastikin - "kulakin" 
kriteerit oi ivat mielivaltaiset. Kollek- 
tivointi merkitsi 1930-luvun alussa 
stalinilaisen ideologian mukaan 
kulakiston, varakkaiden talonpoi- 
kien likvidoimista luokkana. Alek- 
santerin eno "tehtiin kulakiksi", 
mutta häntä ei karkotettu, joutui 
vain niin ankaran verotuksen koh- 
teeksi, että hän menetti kaiken 
omaisuutensa. Myöskään Aleksan- 
terin isä ei tahtonut aluksi liittyä 
kolhoosiin, jolloin perheelle lange- 
tettiin ankarat rangaistusverot, joi- 
ta koko ajan nostettiin. Vähitellen 
kaikki omaisuus oli otettu pois, eikä 
muu auttanut kuin liittyä "vapaa- 
ehtoisesti" kolhoosiin. Uskonnon- 
vastaisessa taistelussa Spankkovan 
kirkosta lennätettiin 1930-luvulla 
torni pois. Aleksanteri ei tarkkaan 
muista, milloin kirkko suljettiin. 

Aleksanteri Dubbelman aloitti 
koulunsa Seppälän kylässä suomen 
kielellä, mutta 1937 lopulla 
suomenkielinen opetus lo- 
petettiin, Stalinin suomalais- 
vainojen aikaan. "Musta va- 
ris" -auto vei miehiä yöllä. 
Talvisodan aikaan hän oli 
Kolppanan koulussa. Talvi- 
sota esitettiin Suomen aloit- 
tamana hyökkäyssotana. 
Vanhempi veli Jussi Dubbel- 
man oli 1 939-40 talvisodas- 
sa Kuusisen hallituksen ns. 
"kansanarmeijassa" Terijoel- 
la, mutta varsinaiselle rinta- 
malle nämä puolalaisiin uni- 
vormuihin puetut "Suomen 
kansanarmeijan" sotilaat ei- 
vät ehtineet. 

Sota-aika Saksan ja 
Suomen armeijassa 

Aleksanteri Dubbelman Aleksanteri Dubbelman arkityössään. 
oli Hatsinassa opiskelemas- Va,ok - Pekka Mutanen 



sa puusepäksi v.1941, kun saksa- 
laiset hyökkäsivät Neuvostoliittoon. 
Leningrad piiritettiin ja saksalaiset 
miehittivät suurimman osan Inke- 
ristä. Osa inkeriläisistä jäi Leningra- 
din mottiin ja osa, kuten Aleksan- 
teri Dubbelman, saksalaisten alai- 
suuteen. 

Lähellä rintamaa oli koetettava 
elää ja sinnitellä. Saksan armeijan 
miehittämällä alueella asuneet in- 
keriläiset saivat niukan leipänsä 
erilaisissa töissä Saksan alaisuudes- 
sa, metsätöissä, tien puhtaana pi- 
dossa talvella, pyykinpesussa jne. 
Keväällä 1 943 Aleksanteri Dubbel- 
man kutsuttiin Sääskelän komendat- 
tuuriin, ja hän liittyi Ost-Bataillon 
664:aan. Aleksanteri Dubbelmanin 
mukaan kyse ei ollut mistään va- 
paaehtoisuudesta, vaan oli pakko 
mennä Saksan armeijan palveluk- 
seen. Nuoret pojat otettiin Saksan 
armeijaan suojelemaan rautatiesil- 
toja venäläisiltä partisaaneilta. In- 
keriläisiä nuoria miehiä oli liittynyt 
Ost-Batailloniin jo edellisenä vuon- 
na (1 942). Koulutusta oli ensin Vo- 
losovassa, sen jälkeen miehet vie- 
tiin Batetskajaan Lugajoelle (Lau- 
kaanjoelle). Kyse oli vartiointiteh- 
tävistä selustassa partisaaneja vas- 
taan. Tärkein Ost-Bataillon 664:n 
toimipaikka oli Batetskajan rauta- 

teiden risteysasema. 

Syksyllä 1943 Ost-Bataillon 
664:n miehille tarjottiin mahdolli- 
suutta siirtyä Suomen armeijaan. 
Aleksanteri Dubbelman ei siis eh- 
tinyt kovin kauan olla Saksan ar- 
meijassa, noin puoli vuotta, tou- 
kokuusta marraskuuhun 1 943. Jou- 
lukuussa joukko vietiin Batetskajas- 
ta Tallinnaan ja edelleen Hankoon. 
Suomeen tulo oli vapaaehtoista, 
jokaiselta kysyttiin haluaako tulla 
vapaaehtoiseksi Suomen armei- 
jaan. Oli yksittäistapauksia, jotkut 
halusivat jäädä Saksan armeijaan. 
Oli sellaisiakin, jotka olivat tulleet 
Tallinnaan saakka joukon mukana, 
mutta jotka eivät halunneet tulla 
Suomen armeijaan. Hangossa täy- 
dettiin viralliset kaavakkeet vapaa- 
ehtoisesta liittymisestä Suomen ar- 
meijaan. 

Hangossa oli karanteeni, sieltä 
härkävaunuilla Kannakselle Kivi- 
niemeen. Oli tyytymättömyyttä 
koulutukseen, koska miehet olivat 
jo mielestään sotilaita. Erillinen Pa- 
taljoona 6 perustettiin virallisesti 
helmikuussa 1944. Aleksanteri 
Dubbelman vannoi sotilasvalan 
26.4.1944 Raudun Leinkylässä. 
Er.P6:n vaiheista Aleksanteri tote- 
aa, että on jo olemassa mm. Pekka 
Mutasen kirja Vaiennetut sotilaat 
sekä valmiita haastatteluita ja kir- 
joituksia. Sotatapahtumista on ehkä 
muita, jotka muistavat ja tietävät 
enemmän. 

Kun Neuvostoliiton suurhyökkä- 
ys alkoi Karjalan kannaksella kesä- 
kuussa 1944, inkeriläispataljoona 
joutui tuleen Korpikylässä, vanhan 
rajan lähellä. Perääntymien tapah- 
tui alussa sekavasti, osa perääntyi. 
Osa pakeni, mutta saarroksiin jou- 
tuminen olisi ollut varmaa ilman 
perääntymistä. Neuvostoliittolaiset 
tiesivät erillispataljoonasta ja lähet- 
tivät kaiutinpropagandaa. Ensin pe- 
räännyttiin Mannerheim-linjalle, 
sitten Vuoksen yli. Miehistön jäse- 
nenä Aleksanteri sanoo, ettei ollut 
aivan täysin perillä kaikista paikois- 
ta, tavallisella sotamiehellä ei ol- 
lut karttaa, ja kaikkea ei enää muis- 
takaan. Sitten Aleksanteri Dubbel- 
man sairastui punatautiin ja joutui 
Kuusankoseken sairaalaan. 

Takaisin itään 

Sairaalasta Aleksanteri pääsi so- 



dan päätyttyä. Hän meni Nastolaan, 
jonne hänen äitinsä ja sisaruksensa 
olivat muuttaneet. Myöskään muista 
erillispataljoonan miehistä ei ollut 
tietoa, koska Aleksanteri kotiutettiin 
yksinään sairaalasta. Aleksanteri 
meni ammusvarastoon töihin. Hei- 
mopataljoona 3:n kohtalosta ja pa- 
kollisesta luovutuksesta Neuvosto- 
liittoon ei ollut aavistustakaan, sen 
sijaan siviilien paluusta oli. Niinpä 
pidätys elokuussa 1945 tuli aivan 
yllätyksenä. Nastolan nimismiehen 
luota vietiin Riihimäen keskusvan- 
kilaan. Syyskuussa Riihimäeltä juna 
ja 113 miestä lähti kohti itää, kohti 
rangaistusta. Vainikkalassa vaihtui- 
vat vartijat, ja Viipurissa osa mie- 
histä otettiin ulos. Ei ole tietoa mik- 
si. (Riihimäellä voisi olla hyvä paik- 
ka heimoveteraanien muistomerkil- 
le.) Juna jatkoi matkaansa, ja kol- 
men viikon kuluttua oltiin Ural-vuo- 
rien itäpuolella, Alkinossa, Bashki- 
rian tasavallassa. 

Kuulusteluja oli Alkinossa toista 
kuukautta. Tivattiin, miksi liityit vi- 
hollisen armeijaan ja paljon muu- 
ta. Tuomio julistettiin Ufan kaupun- 
gin vankilassa 18.12.1945. Sotaoi- 
keus antoi 1 0 vuoden tuomion. Tuo- 
mion perusteena oli rikoslain 58 
pykälä, joka liittyi poliittiseen rikok- 
seen. Alapykäliä olivat mm. neu- 
vostovastaisuus, vakoilu, vastaval- 
lankumouksellinen toiminta. Alek- 
santeri Dubbelmanin tuomio liittyi 
maanpetokseen. 1 945 ja -46 palau- 
tetut heimosoturit saivat 1 0 vuoden 
tuomion, mutta 6.7 1947 ja siitä 
eteenpäin alettiin antaa samasta 
pykälästä 25 vuoden tuomioita. 
Tuomio lyheni Stalinin kuoleman 
jälkeen. 

Pakkotyöleiri oli Sverdlovskin 
alueella Tavdassa, radan päästä kul- 
jettiin jokea pitkin. Leiri oli perus- 
tettu metsähakkuita varten. Metsän 
sisälle oli rakennettu leiri, aloitettu 
ympärillä metsänhakkuut, tehty tei- 
tä ja väliaikainen rautatie. Heikot 
ruoka-annokset ja kova työ veivät 
monet ennenaikaiseen hautaan. Eri- 
tyisen vaarallisille 25 v. tuomion 
saaneilla oli oma parakki, ja heitä 
pidettiin erillään muista. Huonoin- 
ta aikaa olivat vuodet 1 946-47 jol- 
loin oma paino laski 42 kiloon. Sil- 
loin kuoli paljon miehiä. Onneksi 
Aleksanteri pääsi lastaustöihin, ja 
ruoka-annokset paranivat. Lastaus- 
työ oli raskasta, mutta ruokaa oli 



enemmän. Ruoka-annoksia paran- 
nettiin yleisemmin Stalinin kuole- 
man jälkeen, ja toiveet vapautumi- 
sesta heräsivät. 

Vapauteen 

Vapaus koitti 1954 lopussa, eli 
kymmentä vuotta ei tarvinnut olla 
vankileirillä. Inkerinmaalle ei saa- 
nut mennä, Leningrad oli sellainen 
paikka, jota koski ns. "101 kilo- 
metrin" sääntö. Vapaata maata oli- 
si ollut Siperia, Keski-Aasia jne. Kun 
Aleksanteri ilmoitti, että hänellä oli 
tuttavia Virossa ja sopiva osoite, 
hän sai luvan lähteä Viroon. Eräs 
virolainen vanki oli antanut siskon- 
sa osoitteen, ja Aleksanteri sai Vi- 
rossa passin ja paperit kuntoon. 
Työpaikan saanti oli alussa vaike- 
aa, koska poliittinen rangaistuspy- 
kälä oli edelleen papereissa - Alek- 
santeria ei oltu rehabilitoitu. Koht- 
la-Järvellä asui serkku, ja sieltä lo- 
pulta järjestyi työpaikka sahalla. 
Serkku oli ollut ennen sotaa Lening- 
radissa töissä, ja sodan aikana jo- 
tunut Tsheljabinskissa työarmei- 
jaan, pakkotyöhön, mutta ilman 
tuomiota. Myöhemmin löytyi koti 
Rapian piiristä ja 1 965 Tallinnasta. 
Viron kieli oli opittava, ja suomen 
kieli auttoi oppimisessa. Sahalla 
virolaiset puhuivat viroa, ja Alek- 
santeri puhui venäjää. Kuitenkin 
hän tuntui ymmärtävän, mitä työ- 
paikan virolaiset puhuivat. Kun jot- 
kut alkoivat epäillä urkkijaksi, oli 
suoraan kerrottava, kuka oli. Viro- 
laisen vaimon Li I Ien kanssa puhut- 
tiin viroa, ja vaimo tiesi vankeus- 
ajasta ja muutenkin. Yleensä oli 
oltava hissukseen, ja oli vain har- 
voja ihmisiä, jotka tiesivät koko ta- 
rinan. Suomeen jääneen äitinsä 
Aleksanteri ehti kerran tavata, mutta 
ei päässyt esim. hautajaisiin Suo- 
meen. 

Kuinka veteraaniasia 
eteni ? 

- Oli hyvin harvoja, joille us- 
kalsi puhua vaiheista erillispataljoo- 
nassa. Politiikka ei kiinnostanut, 
olin niin kuin "hiiri hissukseen" Vi- 
rolainen vaimo Lille tiesi mennei- 
syydestä. Vasta 1980-luvun lopus- 
sa ja 1990-luvulla alkoi muutos 
sekä Virossa että Inkerissä. Inkerin 
Liitosta en tiedä paljoa, siitä pitää 

kysyä muilta. Inkerinmaalla Inke- 
rin Liitto oli varmaan tärkeä myös 
veteraaniasiassa. Vihtori Hyyrönen 
ja Albert Kirjanen tietävät niistä asi- 
oista. Virossa perustettiin 1 990 Suo- 
men Sotaveteraaniliiton Viron yh- 
distys. Yhdistys yhdisti Viron Suo- 
men-poikia, mutta myös Virossa 
asuvat inkeriläiset veteraanit olivat 
mukana. Sven Ise järjesti tapaami- 
sen Tarttoon, jossa Suomen Sota- 
veteraaniliiton edustajat luovuttivat 
kunniamerkkejä myös inkeriläisil- 
le veteraaneille. 

- Aluksi epäilin muuttoa Suo- 
meen, koska olin jo iäkäs enkä ol- 
lut työiässä. Suomeenhan värvättiin 
inkeriläisiä työvoimaksi. Kun pää- 
simme Suomeen kuntoutukseen, 
olimme Juho Repposen kanssa vie- 
raina suomalaisten sotaveteraanien 



luona Joensuussa. Lopulta kypsyin 
Suomeen muuttamiseen. Roland 
Randefelt ja hänen isänsä Matti 
Randefelt kävivät Tallinnassa 1 990- 
luvun alussa, ja jo silloin oli pu- 
heena Inkeriläisten ja karjalaisten 
heimoveteraanien yhdistyksen pe- 
rustamistarve. Suomen Sotaveteraa- 
niliiton tekemät keräykset ja asian- 
tuntija-apu olivat tärkeitä yhdistyk- 
semme käyntiin saamisessa. Ensim- 
mäiset kesäjuhlat olivat Mikkelissä 
1996, ja yhdistyksemme perustet- 
tiin vuoden 1996 lopussa. 

Aleksanteri Dubbelman on ol- 
lut Inkeriläiset ja karjalaiset heimo- 
veteraanit ry:n puheenjohtaja vuo- 
desta 1 998. Aleksanteri pitää myös 
kannattajajäsenten panosta tärkeä- 
nä. Vihtori Hyyrösen toiminta toi- 
miston vetäjänä on ollut myös tär- 



keää. Inkeriläiset ja karjalaiset hei- 
moveteraanit ry ei ole ehkä niin 
vahva yhdistys kuin virolaisten ve- 
teraanien hyväksi toimivat yhdistyk- 
set. Veteraanimme ovat kaikki ta- 
vallisia työmiehiä, kun taas virolais- 
ten joukossa on korkean koulutuk- 
sen saaneita. Heimoveteraanit van- 
henevat vuosi vuodelta, mutta toi- 
minta on ollut hyvää ja merkityk- 
sellistä. Kivekäs-lehti voi toimia 
heimoveteraaniperinteen levittäjä- 
nä. Kesäjuhlilla veteraanit myös 
Ruotsista, Venäjältä ja Virosta ovat 
tavanneet toisiaan, ja tämä on tär- 
keää. Ja puheenjohtajamme toivot- 
taakin veteraaniveljille: 

- Lämpimästi tervetuloa Säky- 
län kesäjuhlille heinäkuussa 2001 ! 

Martti HALTIA 





Aleksanteri Dubbelmanin koti uttam is kuva lokakuulta 1944. 1 .Elias Petrov (Lehtonen) istumassa etualalla oikealla, asepu- 
vussa. 2. Toinen rivi: 1 vasemmalta joko luho tai Nikolai Sintonen (veljekset). Luovutettu NL:oon 4.9. 1945. Asepuvussa 
ilman olkaimia, kuten muillakin, lippalakki päässä. 3. Aleksanteri Dubbelman toisessa rivissä 3. Vasemmalta, asepuku, 
lippalakki. 4. Dubbeimanista seuraava oikealla luho Savolainen, luovutettu NL:oon 4.9.1945. Asepuku, lippalakki. 5. 
Toinen rivi toiseksi viimeinen vasemmalta: Juho Telkinen, lippalakki ja musta takki. Kuollut Karjalan tasavallassa Tshal- 
nassa 1997 6. luho tai Nikolai Sintonen: ylin rivi 4. vasemmalta. Vaaleassa lippalakissa Savolaisen yläpuolella. Luovutet- 
tu 4.9.1945 NL:oon. Kuka tunnistaa mainitsematta jääneet henkilöt? Kertokaa muillekin lehdemme kautta. 

Sotainvalidin Sodan 
lesken saamat aiheuttamat 
edut kuulovauriot 



Sotainvalidin leskelle kuuluu 
määrättyjä edesmenneen puolison- 
sa invaliditeettiprosentiin liittyviä 
etuja. 

Sotainvaliditeetin ollessa vähin- 
tään 10%, leski saa kertakaikkise- 
na korvauksena noin 32.000 mark- 
kaa. Korvauksen saamisen edelly- 
tyksenä on lesken vähävaraisuus. 
Valtiokonttorille on toimitettava 
hakemus vuoden kuluessa sotain- 
validin kuolemasta. 

Varallisuudesta riippumatonta 
hautausavustusta saavat vähintään 
20% sotainvalidin lesket kaikkiaan 
11.005 markkaa. 

Vaikeasti vammautuneiden eli 
yli 30% sotainvalidien lesket saa- 
vat kertakaikkisen korvauksen si- 
jaan pysyvää huoltoeläkettä, jonka 
määrä on sidottu edesmenneen 
puolison invaliditeetti prosentti in. 
Alimmillaan se on 30% edesmen- 
neen puolison elinkorosta ja enim- 
millään leski saa hyväkseen puoli- 
sonsa elinkoron, mikäli invaliditeet- 
tiprosentti on ollut vähintään 80%. 
Vaikeavammaisten sotainvalidien 
leskien saama eläke on riippuma- 
ton henkilökohtaisesta varallisuu- 
desta. 

Sotainvalidin leski kuuluu kun- 
toutusetujen piiriin, mikäli puolison 
invaliditeettiprosentti on ollut vä- 
hintään 40% ja kuolema on tapah- 
tunut vuoden 1 975 jälkeen. 

Sotainvalidin leski pääsee etu- 
jen piiriin, mikäli edesmenneellä 
puolisolla on ollut suomalainen 
sotainvaliditunnus, jota ei voi 
myöntää vainajille jälkikäteen. Va- 
litettavasti Neuvostoliiton ollessa 
voimissaan se jäi monilta saamatta 
ja lännessä asuneiltakin se jäi usein 
hankkimatta tietämättömyyden 
vuoksi. 



Sodassa mukanaolleilla esiintyy 
vammoja, jotka eivät syntyhetkel- 
lään aiheuttaneet näkyviä jälkiä tai 
ainakaan niiden ei oletettu jäävän 
pysyviksi. 

Yleisimpiä ovat sodan aiheutta- 
mat kuulovauriot. Välittömästi ta- 
pahtuneen jälkeen niitä ei otettu 
riittävän vakavasti huomioon, sillä 
lyhytaikaisten oireiden (korvien ve- 
renvuoto ja lukkiutuminen) poistut- 
tua tuntui kuulo olevan jälleen kun- 
nossa. Vasta varttuneemmalla iällä 
sodanaikaiset kuulovauriot ovat 
merkinneet kuulon nopeutunutta 
heikentymistä. 

Menneinä vuosina heikenty- 
neestä kuulosta oli vaikeaa saada 
sotainvaliditunnusta, ellei kuulo- 
vaurioon liittynyt muuta sotavam- 
maa ja niihin yhdistyneitä sodan- 
aikaisia hoitotoimenpiteitä. Yksin- 
omaan kuulovaurioiden perusteel- 
la tehdyt invaliditeettihakemukset 
hylättiin usein konkreettisen näytön 
puuttuessa. Korvalääketieteen ke- 
hittyminen on nyttemmin antanut 
mahdollisuuden erottaa sodanaikai- 
set kuulovauriot normaalista kuu- 
lon heikentymisestä. Näin ollen 
niin uudet kuin aiemmin hylätyt- 
kin hakemukset voidaan ottaa kä- 
siteltäväksi. 

Raimo ROSENDAHL 



Kuulumisia 
toimistoltamme 

Hyvät veteraanit ja 
veteraanien lesket! 

Taas kerran hyvää vauhtia lähes- 
tyy kesä. Ja taas kerran, 6.-8.7 
2001, me kokoonnumme yhteen 
viettämään heimoveteraanien kesä- 
juhlaa. Tällä kertaa meidät lupau- 
tui ottamaan omiin suojiinsa Porin 
Prikaati. Majoituspaikkana on Sä- 
kylä. Mielestämme se on hyvä ja 
kotoisa paikka: juuri Säkkylän re- 
serviläiset kymmenen vuotta sitten 
raottivat heimoveteraaneillemme 
oven Suomeen. He kutsuivat ystä- 
vällisesti kolme heimoveteraania In- 
kerinmaalta kuntoutukseen Marian- 
lundiin. Nyt meille tarjoutuu hyvä 
mahdollisuus isolla porukalla kiit- 
tää heitä rohkeasta aloitteesta. 

Meidän täytyy kunnolla valmis- 
tautua omiin juhliimme. Täytyy 
ajoissa huolehtia, että ulkomailla 
asuvilla veteraaneilla ja veteraani- 
en leskillä olisivat passit ja viisumit 
kunnossa: meidän täytyy toimittaa 
viimeistään 4.6.2001 Porin Prikaa- 
tiin osallistujen luettelot. Luettelos- 
sa pitää olla nimen lisäksi henkilö- 
tunnus/syntymäaika, kansalaisuus, 
Suomen ulkopuolella asuvilta pas- 
sin numero sekä - HUOMAA! - 
passin myöntämispaikka. Kaikki 
nämä tiedot pitää lähettää toimis- 
toomme ennen kesäkuun alkua. 
Entiset tiedot ovat kyllä toimistos- 
samme tallella, mutta kaikki muu- 
tokset on ehdottomasti meille ilmoi- 
tettava. 

Olisi toivottavaa, että joka paik- 
kakunnalla, missä on enemmän 
kuin kolme yhdistyksen jäsentä, 
kuten Punkaharjulla, Tampereella, 
Turussa, Ruotsissa ja Virossa, löy- 
tyisi henkilö, joka ottaisi säännölli- 
sesti yhteyttä toimistoomme ja ker- 
toisi tilanteen kulusta. Näin välttyi- 
simme monilta virheiltä, ja toimin- 
ta olisi joustavaa. 

Ja nyt muistakin asioista. 

Kesällä liikutaan tavallista vilk- 
kaammin. Monet haluavat käydä 
kotiseudullaan tapaamassa sukulai- 
siaan ja tuttaviaan. Olisi hyvä, jos 

veteraanit ja veteraanien lesket il- 
moittaisivat hyvissä ajoin toimis- 
toomme suunnitelmistaan, voisim- 
me ottaa matkaan mahdollisimman 
paljon matkustajia ja paketteja su- 
kulaisille viemiseksi. Ei ole viisasta 
kuljettaa autossa ilmaa. 

Toimistostamme voi hankkia 3- 
4 tunnin videokasetteja, joissa on 
nauhoitettu sekä heimoveteraane- 
ja koskevaa materiaalia, että myös 
inkerinsuomalaisten elämää ja ta- 
pahtumia Inkerinmaalla ja Suomes- 
sa. Tehkää tilauksia, udelkaa uu- 
tuuksia ! 



Moni heimoveteraani haluaa 
saada Suomen kansalaisuuden. 
Kokemukseen nojaten rohkenem- 
me sanoa, ettei se olekaan yksin- 
kertainen asia. Jos ei tiedä kaikkia 
kiemuroita tällä taipaleella, voi tuh- 
lata sekä aikaa että rahaa. Hermois- 
ta ja terveydestä puhumattakaan. 
Olisi toivottavaa, että tästäkin asi- 
asta ilmoitettaisiin toimistoomme, 
mistä saa neuvoja ja apua. Valitet- 
tavasti ei toimistommekaan tiedä 
kaikkea ja näin ei voi auttaa kaikis- 
sa asioissa. Mutta toimistomme 
kääntyy tarvittavan viranomaisen 



puoleen, mikä taas helpottaa rat- 
kaisemaan kiperänkin ongelman. Ja 
tämä koskee ei ainoastaan kansa- 
laisuuskysymystä, vaan kaikki mui- 
takin. 

Muistakaa, minne kirjoittaa tai 
soittaa: 

Vihtori Hyyrönen 
Hämeentie 103 A 
00550 HELSINKI 
puh. 09-7733 140 
09-8882 709 
050-3019140 



Onko toiminnalle tulevaisuutta? 
APRIKOIVA MAALIKKOFILOSOFI ENNUSTAA 



Kysymykseen, onko toiminnal- 
lemme jotain tulevaisuutta, ei ole 
aivan helppo vastata. Ensinnäkin 
meidän on kysyttävä, mitä me ha- 
luamme toimiltamme. Veteraanisu- 
kupolvelle ainakin on luullakseni 
tavoitteena saada jäljellä olevasta 
elämästä niin hyvä kuin mahdol- 
lista. Yhdistyksessämme se tarkoit- 
taa yksinkertaisesta virkistystoimin- 
taa, mielekästä yhdessäoloa ja nii- 
den auttamista, joilla on vaikeinta. 
Meillä ei ole tarkkoja laskelmia hei- 
moveteraanien keskimääräisestä 
iästä. Mutta jäsensihteerimme Rai- 
mo Rosendahlin karkean arvion 
mukaan veteraanien keski-ikä on 
noin 79 vuotta. Leskien ja vaimo- 
jen keski-ikä on jonkin verran alem- 
pi. Inkeriläisten ja karjalaisten koh- 
dalla odotettavissa oleva ikä on 
poikkeuksellisen elämänhistorian 
vuoksi selvästi lyhyempi kuin kan- 
tasuomalaisilla ikätovereilla. Tähän 
ovat vaikuttaneet monet tekijät: 
puutteellinen ravinto sodan jälkeen 
eri vankileireillä, vapautumisen jäl- 
keen ennalta ehkäisevän terveyden- 
hoidon puute, ala-arvoinen sairaan- 
hoito, lääkkeiden ja monipuolisen 
ravinnon puute jne. Sitä paitsi al- 
koholin käyttö on vaatinut monia 
uhreja. 

Joka vuosi tehdään Inkeriläiset 
ja karjalaiset heimoveteraanit ry:n 
toimintakertomus. Se on tärkeä 
dokumentti siitä, mitä olemme teh- 



neet ja mitä olemme saavuttaneet. 
Eräs vuosikertomuksen osa on pois- 
nukkuneet. Lista alkaa tulla pidem- 
mäksi ja pidemmäksi. Ei ole mah- 
dollista kääntää kelloa taaksepäin. 
Useimmat, jotka jaksavat ja joilla 
on riittävän hyvä terveys, yrittävät 
tulla suosituille kesäjuhlille, mutta 
joukko harvenee väistämättä. Kiin- 
toisaa kyllä veteraaniyhdistyksem- 
me löytää joka vuosi aiemmin ka- 
teissa olleita veteraaneja. Nämä 
heimoveteraanit ovat pysytelleet 
hissukseen Suomessa, Virossa, Ve- 
näjällä ja jopa Ruotsissa. Vuonna 
2000 löydettiin 1 1 "uutta" veteraa- 
nia, joista kaksi asui Venäjällä, yksi 
Virossa, kaksi Suomessa ja kuusi 
Ruotsissa. Mutta uudet veteraanit 
tulevat joka vuosi harvemmiksi, 
saman aikaan kun etsintämme tuot- 
tavat tuloksia. 

Vuoden vaihteessa 31.12. 2000 
yhdistyksemme tiedossa oli inkeri- 
läisiä ja karjalaisia veteraaneja 
asuinpaikkojen mukaan seuraavas- 
ti: 



Suomi 


47 


Viro 


5 


Venäjä 


16 


Ukraina 


1 


Ruotsi 


120 


Saksa 


1 


Kanada 


1 


Australia 


1 


Yhteensä 


192 



Er.P6:n ja HP3:n jäljellä koko 
maailmassa tiedossa olevien vete- 
raanien lukumäärä vuoden 2000 
lopussa: 

Er.P6 84 
HP3 42 

Kuinka kauan järjestämme ke- 
säjuhlia, kuinka kauan julkaisem- 
me Kivekäs-lehteä? Vastaus on yk- 
sinkertainen: järjestämme kesäjuh- 
lia niin kauan kuin niille tulee vie- 
raita! Ja lehteä julkaistaan niin kau- 
an kuin on lukijoita. Mutta kysy- 
mys on, onko toiminnalle tulevai- 
suutta sen jälkeen, kun viimeinen 
veteraani on saatettu viimeiseen 
lepoon? Vastaus on päättäväinen - 
kyllä. Jälkipolville on tärkeää tie- 
tää, mitä tapahtui sodan aikana, ja 
myös se, mitä tapahtui sodan jäl- 
keen. 

Jossain vaiheessa on jäljellä vain 
kourallinen hyvin iäkkäitä vete- 
raaneja. Tässä tilanteessa toiminnan 
ylläpitäminen pelkkänä veteraani- 
yhdistyksenä ei olisi tarkoituksen- 
mukaista. Tässä tilanteessa pitäisi 
olla perinneyhdistys, esim. heimo- 
veteraanien perinneyhdistys. Perin- 
neyhdistysten tarkoitushan on säi- 
lyttää muistoja ja perinteitä, ja pe- 
rinneyhdistys olisi siksi luonnolli- 
sin tapa jatkaa osaa siitä työstä, jota 
Inkeriläiset ja karjalaiset heimove- 
teraanit ry tekee jo tänään. Kerä- 

tään systemaattisesti sodanaikaisia 
asiakirjoja, matrikkeleja, valokuvia 
ja muuta aineistoa, joissa kerrotaan 
heimoveteraanien osuudesta sodas- 
sa, ja heidän uskomattoman dra- 
maattisesta kohtalostaan. 

Tällainen yhdistys voitaisiin pe- 
rustaa jo nyt ja rekisteröidä sään- 
töineen, hallituksineen ja kaikkine 
yhdistyksen piirteineen. Yhdistyk- 
sellä voisi olla oma palstansa tässä 
lehdessä. Kun Inkeriläiset ja karja- 
laiset heimoveteraanit ry jonain 
päivänä lopettaa toimintansa, voi- 
si Heimoveteraanien perinneyhdis- 
tys jatkaa lehden julkaistamista 
luonnollisena äänenkannattajan- 
aan. Perinneyhdistys avaa myös 
mahdollisuuden hankkia nuorem- 
pia jäseniä, jotka tänään tuntisivat 
itsensä vieraiksi tavallisissa veteraa- 
nitapaamisissa. Ehdotan, että Inke- 
riläiset ja karjalaiset heimoveteraa- 
nit ry:n nuoremmat jäsenet perus- 
taisivat rinnakkaisjärjestön, jonka 
tärkein tehtävä olisi historiallisten 
dokumenttien keräys heimoveteraa- 
neista sekä aktiivisesti edistää tut- 
kimustoimintaa. Perinneyhdistyk- 
sen olisi aloitettava aktiivisten nuor- 
ten värvääminen, jotka olisivat kiin- 
nostuneita toiminnasta. Parissa vuo- 
dessa yhdistys voisi saada satakun- 
ta jäsentä, mikä voisi taata toimin- 
nan jatkuvuuden. Rinnakkaisjärjes- 
töissä on kuitenkin aina vaaroja. 
Suurin vaara olisi se, että tulokse- 
na on kaksi eri hallitusta, joilla oli- 
si eri tavoitteet tai jotka voisivat 
työskennellä toisiaan vastaan. Suo- 
mi-Inkeri-Seuran esimerkki on pe- 
lottava. Yhdistys hajosi sisäisiin ris- 
tiriitoihin, ja sillä oli enimmillään 
kolme hallitusta, jotka pitivät ku- 
kin itseään ainoana laillisena. Kaik- 
ki rinnakkaishallitukset työskente- 
livät toisiaan vastaan. Siksi olisi tär- 
keää, että joukko Inkeriläiset ja kar- 
jalaiset heimoveteraanit ry:n avain- 
henkilöitä olisi alusta lähtien mu- 
kana uudessa Heimoveteraanien 
perinneyhdistyksessä johtamassa 
peruslinjoja ja takaamassa, että toi- 
minta on sääntöjen mukaista. Kes- 
kustelkaamme tästä ideasta tämän 
vuoden kesäjuhlilla Säkylässä! 

Roland RANDEFELT 
Hallituksen jäsen ja 
yhdistyksen rahastonhoitaja 
Inkeriläiset ja karjalaiset 
heimoveteraanit ry 



Aili /ukarainen (5.10.1931-29.11. 2000) 



Inkeriläiset ja karjalaiset hei- 
moveteraanit ry:n hallituksen va- 
rajäsen Aili Jukarainen kuoli sai- 
rauskohtaukseen Kerava I la 
29.1 1.2000. 

Aili Jukarainen, o. s. Kähäri, 
syntyi Lempäälän Mustilan ky- 
lässä 5.10.1931 . Synnyinseutun- 
sa hän joutui jättämään jo 1 936, 
kun Inkerin rajaseudut tyhjennet- 
tiin asukkaista. Perheen onnistui 
asettua Keski-lnkeriin, josta he 
väestönsiirron aikana pääsivät 
Suomeen. Monien muiden lem- 
pääläläisten tavoin he eivät ha- 
lunneet palata Neuvostoliittoon, 
koska paluuta kotiseudulle ei 
ollut odotettavissa. 

Aili Jukarinen kuului Suomen 
eri inkeriläisyhteisöjen keskeisiin 
vaikuttajiin aina 1970-luvun 
puolivälistä lähtien. Toiminnas- 
saan hän tutustui vanhempaan 
inkeriläispolveen, jonka elämän- 
vaiheita hän tallensi haastattelu- 
nauhoille. Heimoveteraanien 
vaiheet niin lännessä, kuin hie- 
man myöhemmin myös Neuvos- 
toliiton alueella tulivat tallenne- 
tuksi ja antoivat hänelle pohja- 
vireen osallistua heidän tukitoi- 
mintaansa kun se tuli olojen 
muututtua mahdolliseksi. 

Yhdistyksemme toimintaan 
Aili Jukarainen osallistui alusta 




Aili jukarainen 1931-2000. 
Kuva perhealbumista. 



alkaen niin avustusryhmässä, 
kuin hallituksenkin varajäse- 
nenäkin. Itse asiassa Aili Juka- 
rainen kuului yhdistyksemme 
keskeisimpiin aktivisteihin hoi- 
taen tunnollisesti niitäkin tehtä- 
viä, jotka eivät varsinaisesti kuu- 
luneet hänen vastuualueeseen- 
sa. Sen vuoksi koemme Aili Ju- 
karaisen poismenon monien 
muiden inkeriläisyhteisöjen lail- 
la mitä suurimpana menetykse- 
nä. 

Raimo ROSENDAHL 



KUVA 

Pellon poika 

Hymypoika 

Tanssipoika 

Rintamamies 

Työn raskaan raataja 




Rakkain 

LESKI 



Rintamamies Väinö Ihalaisen 
kuolemasta on kulunut 30 vuot- 
ta. S. 1923 Inkerissä, k. 1971 Vi- 



Väinö Ihalainen. 

Kuva lesken perhealbumista. 

SUOMEN SOTILAS 



Aina aian tasalla 
oleva maanpuolustuslehti 




PUNKAHARJUN 
KUNTOUTUSSAIRAALA 



• "Veteraanin virkistysviikko", 6 vrk 3000 mk 

Sis. majoitus 2 hh, täysihoito, terveystarkastus, toimintakykytesti, 
terveysneuvontaluentoja, jalkahoito tai kasvohoito, puolihieronta x 2, ohjattua 
ryhmäliikuntaa päivittäin, kiertoajelu, onkiretki, sauna- ja allasosaston käyttö, 
askartelun- ja vapaa-ajan ohjaajan palvelut. 

• Kunto- ja virkistyspäivät yrityksille ja yhteisöille 
Tiedustelut: Helena Repo, puh. (015) 7750 340 

• Monipuoliset kuntoutuspalvelut, myös avokuntoutus 

• Määräaikainen tai pysyvä laitoshoito 

• Virkistyslomat 1-5 vrk 475 mk - 1750 mk 

• Täysihoito-, puolihoito- ja aamiaismajoitus 200 mk - 350 mk 

Tiedustelut: Leena Konnu, puh. (015) 7750 332 

